用元韻答楊大著李校書
作者：王炎
朝代：宋

paragraphs: 蓬萊雲氣依海鰲，中有詩仙流品高。
子雲抄書自點勘，方瞳炯炯分纖毫。
仲元公退便燕坐，日涉藝圃當遊遨。
烏衣裔孫不解此，但摘青蕊斟官醪。
壯年落筆無好語，況復衰颯垂霜毛。
二豪拔足立塵表，下視流俗徒滔滔。
詞鋒健鬭取一快，往復險韻不憚勞。
旁觀微之敵白傅，自分司馬優枚臯。
倡而不和當受罰，丐公酌酒羞二螯。